# 

На основу члана 52. Пословника Народне скупштине Републике Српске („Службени гласник Републике Српске“, број 66/20) Одбор за ревизију је на Десетој сједници, одржаној 14. маја 2025. године, усвојио

**ЗАПИСНИК**

**са Девете сједнице Одбора, одржане 26. новембра 2024. године**

Мирјана Орашанин, предсједник Одбора, отворила је сједницу у 13 часова.

Сједници Oдбора су присуствовали : Мирјана Орашанин, Небојша Вукановић, Зоран Кокановић, Срђан Мазалица, Биљана Петковић и Саша Грбић, чланови Одбора.

Сједници нису присуствовали Предраг Нешић и Драган Галић, чланови Одбора.

Сједници су присуствовaли и: Јово Радукић, главни ревизор Републике Српске, Зоран Чанчар, в. д. директора НП „Сутјеска“ Тјентиште, Горан Стојаковић, предсједник Ватрогасног савеза Републике Српске и Слободан Јотић, секретар Ватрогасног савеза Републике Српске.

Није било присутних представника акредитованих субјеката.

За сједницу је предложен

ДНЕВНИ РЕД

1. Усвајање записника са Осме сједнице Одбора;
2. Приједлог ребалансa Буџета Републике Српске за 2024 годину – по хитном поступку;
3. Извјештај о проведеној финансијској ревизији ЈУ Национални парк „Сутјеска“ Тјентиште за период 1. 1 – 31. 12. 2023. године, број РВ053-24;
4. Извјештај о накнадном прегледу провођења препорука из Извјештаја ревизије учинка: „Техничко опремање ватрогасних јединица“, број РУ 004-17-НП;
5. Текућа питања.

Предложени дневни ред је усвојен једногласно.

**АД 1.**

Није било дискусије.

Записник са Осме сједнице Одбора усвојен је једногласно.

**АД 2.**

Уводно образложење поднијела је Невена Лејић, представник Министарства финансија.

У дискусији су учествовали: Небојша Вукановић, Мирјана Орашанин и Невена Лејић.

Након дискусије чланови Одбора су једногласно заузели став да се Приједлог ребалансa Буџета Републике Српске за 2024 годину – по хитном поступку, упућује у даљу скупштинску процедуру.

**АД 3.**

Уводно образложење дао је Јово Радукић, главни ревизор.

Након уводног образложења Одбору се обратио Зоран Чанчар, в. д. директора НП „Сутјеска“ Тјентиште који је упознао чланове Одбора са током спровођења препорука из ревизорског извјештаја.

У дискусији су учествовали: Небојша Вукановић, Зоран Чанчар, Саша Грбић, Мирјана Орашанин и Јово Радукић.

Након дискусије чланови Одбора су једногласно усвојили став да се, у складу са чланом 70. Пословника Народне скупштине Републике Српске („Службени гласник Републике Српске“, број 66/20), Извјештај о проведеној финансијској ревизији ЈУ Национални парк „Сутјеска“ Тјентиште за период 1. 1 – 31. 12. 2023. године, број РВ053-24, упути Народној скупштини на разматрање.

**АД 4.**

Уводно образложење дао је Јово Радукић, главни ревизор.

Након уводног образложења Одбору су се обратили Горан Стојаковић, предсједник Ватрогасног савеза Републике Српске и Слободан Јотић, секретар Ватрогасног савеза Републике Српске који су упознали присутне са не спровођењем препорука из Извјештаја.

У дискусији су учествовали Мирјана Орашанин и Небојша Вукановић.

Након дискусије чланови Одбора су једногласно усвојили став да се Министарству унутрашњих послова упути допис да се интензивирају активности на спровођењу ревизорских препорука са освртом на израду стратешких докумената, закона и подзаконских аката. Циљ спровођења препорука је унапређење рада ватрогасних јединица у Републици Српској.

**АД 5.**

Мирјана Орашанин, предсједник Одбора, упознала је чланове са наводима из дописа Адвокатске канцеларије Бориса Стојановића из Бање Луке, који се обратио Одбору у својству заступника привредног друштва „Космос“ а. д. Бања Лука. Допис из наведене адвокатске канцеларије је достављен члановима Одбора на овој сједници, а онима који нису присуствовали је достављен у њихове посланичке клубове. Чланови Одбора су једногласно заузели став да се овај допис достави Главној служби за ревизију јавног сектора Републике Српске на изјашњење.

Чланови Одбора су једногласно усвојили став да се тематска сједница Одбора одржи на дан заказивања сједница одбора за наредну сједницу Народне скупштине, с тим да би се редовна сједница Одбора одржала у редовном термину у 13 часова, а тематска с почетком у 14 часова.

Сједница Oдбора је завршена у 14.10 часова.

|  |  |  |  |
| --- | --- | --- | --- |
|  |  |  | **ПРЕДСЈЕДНИК ОДБОРА** |
|  |  |  | **Мирјана Орашанин** |